VIGAN CITY ---- Saan a terorismo ngem ketdi susik iti nagatang a daga ti kitkitaen a motibo ti panagbettak iti improvised explosive device (IED) idiay General Luna St., Vigan City idi alas 2:00 ti agsapa.
Kinumpirmaran daytoy ni Vigan City Chief of Police, Police Superintendent Maximo Taclas kalpasan iti naisayangkat nga inisyal nga imbestigasyon iti nakapasamakan ti panagbettak.
Kinuna ni Taclas, naammuan da a posible a target ti panagbettak ket mismo a ti hardware shop a kukua ni Danny Tiu agsipud iti saan a panagkinnaawatan iti nagatang da a daga.
Innayon pay ti opisyal, awan ti pakaibiangan ti terorismo ti pasamak nangruna ket ditoy pay a maaramid ti Philippine Medical Association national convention nga atendaran ti umabot iti tallo ribo a delegado manipud iti nadumaduma a parte ti pagilian.
Nupay kasta, madama ti panangtaripnong ni Mayor Eva Singson Medina dagiti barangay captain iti Poblacion, city councilors, PNP- Vigan City chief of police ken Ilocos Sur Provincial Director Police Senior Superintendent Nestor Felix tapno nainget nga adalen da ti nasao a panagbettak.
ilo_Latn ilo_Latn ilo_Latn ilo_Latn ilo_Latn